Miljoene se sjokolade, vleis teruggevind  (Foto: SAPD) Gesteelde sjokolade, huishoudelike toerusting en vleis ter waarde van R3 miljoen is die naweek deur die Wes-Kaapse polisie teruggevind. Volgens kol. Andrè Traut, polisiewoordvoerder, het lede van die blitspatrollie Saterdag op ŉ perseel in Kensington toegeslaan nadat inligting ontvang is dat die inhoud van ŉ gesteelde vraghouer daar afgelaai word. Twee mans, 54 en 60 jaar oud, is in hegtenis geneem terwyl hulle besig was om die vraghouer, wat sjokolade bevat het, af te laai. Die vraghouer is verlede week by die Kaapstad-hawe gesteel. Daar is ook vermoedelik gesteelde huishoudelike toerusting op die perseel gevind. Die waarde van die gesteelde goedere beloop glo sowat R1,5 miljoen. In nog ŉ voorval is drie verdagtes, 37, 38 en 40 jaar oud, in Lingelethu-Wes in hegtenis geneem nadat ŉ vragmotor in Kuilsrivier gekaap is. Die polisie het die voorval ondersoek en dit het hulle na ŉ perseel in Lingelethu-Wes gelei waar die verdagtes in die besit van gesteelde vleis ter waarde van R1,5 miljoen betrap is en die vragmotor teruggevind is. Al die verdagtes sal Maandag in die hof verskyn. Volgens Traut het die Wes-Kaapse polisie die afgelope naweek altesaam 2 885 verdagtes in hegtenis geneem op aanklagte wat moord en die besit van dwelms insluit. Daar is op vuurwapens, ammunisie en dwelms beslag gelê.